Novena Marxa per la Salut Mental a Mataró (21/11) – Fundació Eulàlia Torras de Beà\nFundació Eulàlia Torras de Beà > Notícies > Novena Marxa per la Salut Mental a Mataró (21/11)\nNovena Marxa per la Salut Mental a Mataró (21/11)\nLa novena Marxa per la Salut Mental, tindrà lloc el proper diumenge 21 de novembre de 2021\nLa marxa, que comença a les 9 del matí, compta amb dos recorreguts que tenen el seu punt de sortida i arribada a la platja de “El Callao”. Els participants més valents, que no teniu por als desnivells, us podreu posar a prova anant a buscar l’ermita de Sant Martí de Mata (12km aprox.), o bé, podeu optar pel segon traçat, molt més fàcil i que transcorrerà en pla pel Passeig Marítim (8km aprox.).\nL’objectiu de la Marxa per a la Salut Mental és conscienciar i sensibilitzar a la ciutadania sobre el col·lectiu de persones amb problemes de salut mental.\nDels beneficis obtinguts de les darreres edicions, es va poder organitzar la primera edició d’Esport per a tothom, la Festa de l’Esport Inclusiu: un esdeveniment on, amb l’esport com a eina integradora, persones amb problemes de salut mental van poder gaudir d’una jornada lúdica acompanyada de la resta de la ciutadania de Mataró.\nAixí doncs, Esport per a tothom, vol esdevenir com un acte anual on afavorir la integració i desestigmatització d’aquest col·lectiu, conscienciant i sensibilitzant a la ciutadania.\nAmb la Marxa per a la Salut Mental, esdeveniment de caràcter familiar i esportiu, considerem que és la manera més efectiva per engrescar als participants a ser solidaris i sensibles a la realitat dels problemes de salut mental i al col·lectiu que l’envolta.\nLa marxa no té caire competitiu i està adreçada a tot tipus de persones, indistintament de la seva condició física o edat. Totalment recomanable per a famílies i colles d’amics que vulguin passar un bon matí d’esport saludable i solidari.\nEl recorregut us convida a redescobrir un Mataró de fora de muralles, on l’aglomeració i el caos de la ciutat són substituïts per un entorn de pau i natura.\nDescarrega’t el formulari d’inscripció aquí i envia’l al mail forumsalutmentalcat@gmail.com\nEtiquetes: activitatsamicsconscienciacióesport inclusiufamíliesMataróSalut mental\nNewer Aliances interdisciplinàries en Salut Mental Perinatal > 4, 5 i 6 de novembre de 2021\nOlder El servei Konsulta'm de Gràcia, gestionat per la FETB, a TV3


La Biblioteca programa una sessió de lectura en família dins del cicle «Xalem amb els contes» - Revista Cambrils\nPublicat el Dimarts, 5 de febrer de 2019 10:29h\nCartell de les activitats infantils previstes a la Biblioteca aquest febrer | Cedida\nLa Biblioteca Josep Salceda i Castells ha programat una sessió de lectura en família per a pares, mares i infants d'entre 5 i 6 anys, inclosa al cicle “Xalem amb els contes”, a càrrec de Sílvia Palazón, pedagoga, professora de teatre i contacontes. L’activitat d’animació a la lectura partirà de l’àlbum “Dins del Bosc” per treballar el simbolisme del bosc en els contes infantils amb la implicació de mares i pares. L’objectiu és afavorir la competència lectora i refermar l’hàbit de la lectura. Serà el 19 de febrer a les 18 hores.\nAquest mes de febrer la Biblioteca també ha organitzat dues sessions de trencaclosques conduïdes per Alba Queralt. La primera va ser ahir, i la propera serà el dilluns 11 de febrer a les 18 hores. Es tracta d’una activitat per fomentar l’aprenentatge de forma lúdica a través de jocs educatius per divendres segments d’edat entre els 0 i els 8 anys.\nTrobades dels clubs de lectura


Coneix el nostre mètode | General Estudis Lleida\nInici / Coneix el nostre mètode\nSOM EL TEU CENTRE DE CURSOS I OPOSICIONS PRESENCIAL/ONLINE\nA General d’Estudis, des de 1988, centrem la nostra atenció a promoure la formació d’una manera professional i amena, reforçant els valors tradicionals que sempre ens han identificat, més de 30 anys dedicats a la millora acadèmica i laboral dels nostres alumnes.\nEn els nostres centres oferim cursos subvencionats per a aturats i treballadors, cursos d’idiomes, cursos monogràfics, cursos de preparació a les oposicions, cursos de preparació a les proves d’accés a la Universitat i a Cicles Formatius, repassos, escola de nens, com algunes de les nostres principals activitats a destacar.\nEl centre d’ensenyament privat amb més oferta formativa a mida, personalitzada i ara també en línia.\nProva amb nosaltres l’apassionant món de la formació online!\nFormar els nostres alumnes perquè superin reptes i es converteixin en els millors professionals del demà, ajudant l’alumnat al llarg de tot el procés d’ensenyament – aprenentatge.\nSer un centre de referència en formació de cursos i oposicions. Oferint una formació a mida, personalitzada i online, on l’alumne és el centre i General d’Estudis el guia que l’acompanya en tot moment per aconseguir el seu èxit.\nOrientació a l’alumne.\nCompromís amb l’aprenentatge.\nAjuda a l’alumnat.\nExperiència en cursos i oposicions.\nTreball, esforç i constància.\nEl nostre projecte educatiu sistematitza i concreta la manera que té General d’Estudis d’entendre l’educació a partir de la seva oferta acadèmica, principalment cursos formatius i oposicions. L’interès per l’educació sorgeix quan els seus socis fundadors es plantegen oferir a la ciutat de Lleida una proposta on s’acompanyi l’alumne a aconseguir una millor formació i preparació per a aquella ocupació que tant anhela.\nDesprés de complir trenta anys de l’inici d’aquell petit projecte, podem afirmar que General d’Estudis ha pogut acompanyar en el creixement humà i professional d’una infinitat d’alumnes i exalumnes, sempre des de la proximitat, el bon fer i l’orientació a descobrir les seves aptituds; la qual cosa s’estableix com un codi de bones pràctiques que es transmet entre els diferents docents que han impartit classes al nostre centre. Sense oblidar els nostres alumnes, els quals pretenem que participin íntegrament d’aquest procés, sent cridats a experimentar el que nosaltres coneixem com a metodologia GdE i amb la qual el seu èxit personal i professional queda garantit.\nAquest projecte educatiu, pretén ser l’instrument que permeti orientar i concretar la proposta educativa metodològica que mostri l’essència d’una pròpia manera de fer i d’entendre l’educació des d’una perspectiva pròpia de General d’Estudis. Per això a continuació us desgranarem en què consisteix més exactament la nostra proposta metodològica, o com nosaltres la coneixem: Metodologia GdE (GdE-learning).\nÉs molt important identificar els aspectes descriptius d’aquesta nova realitat educacional per escollir un bon model pedagògic que els sustenti. Llegim que entre els models pedagògics més coneguts, trobem, en primer lloc, els transmissors, centrats en la figura del docent i l’alumne com a actor passiu que rep informació i l’acumula; en segon lloc, els basats en la pràctica (Learning by doing) i pels quals aposta General d’Estudis, que premien estils d’aprenentatge on l’alumne aprèn fent, manipulant, equivocant-se i corregint els errors mentre elabora l’activitat. Tot això dut a terme mitjançant l’ús de models col·laboratius, models basats en el treball en grup, que emfatitzen l’adquisició de coneixement grupal a partir de les aportacions de cada individu.\nCom veiem, en el context de l’era de la informació, on l’e-learning s’està adoptant massivament, és més convenient adoptar models centrats en l’aprenentatge i no en l’ensenyament, maximitzant els processos d’ensenyament-aprenentatge. Tot i que encara hi ha molts casos on sota el paraigua de l’e-learning, s’estan impartint mètodes pedagògics més tradicionals. El problema recau, en uns casos, en la institució, d’altres casos, són els actors del procés educatiu que es mostren reticents al canvi. És per això que General d’Estudis aposta per una metodologia innovadora i avantguardista dins del sector educatiu.\nGeneral d’Estudis va un pas més enllà i pretén dissenyar un bon entorn d’aprenentatge, on l’alumne se senti realment motivat per poder interactuar amb els materials, amb els altres companys, etc. A més, considerem tots els aspectes relatius a la pràctica educativa per definir el material d’una manera íntegra. En primer lloc, analitzarem des de l’àmbit disciplinari (referent a la matèria), en segon lloc, des de l’àmbit metodològic (referent al com aprenem) i, finalment, des de l’àmbit tecnològic (referent a les tecnologies que es faran ús). En aquest sentit, General d’Estudis introdueix el concepte de disseny instruccional o tecnopedagògic usat per facilitar, guiar-se en aquest procés d’elaboració de materials didàctics i recursos d’aprenentatge. Volem ressaltar la importància per a nosaltres d’aquest concepte imprescindible en la creació de cursos en el marc de l’educació en línia, utilitzant-ho per analitzar les necessitats dels alumnes i el seu context, per definir els objectius, per triar els recursos més adequats, per a desenvolupar els continguts i les activitats, i, finalment, per dissenyar l’avaluació.\nFem quelcom bonic junts ❤


Pendents encara d’aclarir tots els detalls dels atemptats a Barcelona i Cambrils, i tot just començant a fer les valoracions de l’impacte que tindran sobre el model de convivència de la societat catalana, cal començar a proporcionar arguments que ens puguin servir per establir aquest balanç. En primer lloc cal assumir el profund desconeixement que ens separa de l’islam com a tradició i dels musulmans com a col·lectiu humà. Amb el primer compartim el llegat abrahàmic, i amb els segons compartim carrers, escoles i dispensaris, tot i el vel d’indiferència mútua que ens separa. El recel propi sovint s’emmiralla en el recel dels altres, i al final resulta que tots som víctimes d’una desconfiança que ens allunya tot i viure en el mateix escenari social.\nUn escenari que ha canviat força des del moment, cap a l’any 1974, en què a la ciutat de Barcelona es va obrir la primera mesquita de Catalunya. Gràcies a l’impuls de l’economia catalana, molts homes marroquins, senegalesos i posteriorment pakistanesos van arribar al país per trobar les oportunitats que els negaven les seves societats d’origen. L’arribada de les seves famílies va constituir un punt d’inflexió en la seva voluntat de romandre a Catalunya, fet que es va reafirmar dècades més tard amb les primeres generacions de musulmans nascuts en terra catalana. Les comunitats musulmanes també han anat canviant, fent evolucionar la seva expressió religiosa des d’element de vincle amb les referències de la societat d’origen fins a component rellevant d’una identitat que confirma la seva voluntat de trobar un espai propi en la societat catalana. En cada una de les prop de tres-centes comunitats musulmanes que s’apleguen al voltant dels seus oratoris s’expressa aquesta evolució entre l’islam dels pares i l’islam dels fills.\nAmb aquestes dades sobre la taula alguns podrien concloure de manera excessivament cofoia que ja estem davant d’un “islam català”. Però permetin-me que faci dues breus puntualitzacions: en primer lloc, no soc ningú per negar cap sentiment de pertinença que pugui expressar cap persona individual, i em consta d’amics i coneguts musulmans que declaren amb orgull que pertanyen a aquesta terra. Això ens ha d’enorgullir. Però, en segon lloc, els meus dubtes s’orienten en relació a l’arrelament de l’islam com a referència religiosa i identitària de molts ciutadans catalans. Fa uns quants anys jo afirmava ingènuament que l’islam de Catalunya seria aquell que construirien els mateixos musulmans amb els seus actes i paraules. Ara ja no em queda tan clar, ja que hi ha països musulmans molt recelosos que els seus originaris puguin esdevenir catalans, i d’altres que afavoreixen la introducció d’idees que formulen obertament que els musulmans han d’aïllar-se del context social en què es troben. Però per reblar el clau, també hi ha hagut forces polítiques al nostre país que, de forma clientelar, han volgut bastir un islam mal·leable i dòcil. Aquesta doble influència condiciona enormement la generació de pertinences sòlides, i allarga un estat de provisionalitat identitària gens beneficiosa. I, per si no fos prou, com a expressió també de la transformació que està protagonitzant la nostra societat, la malfiança atiada per esdeveniments internacionals i per la desconfiança mútua acaba provocant polèmiques que es relacionen amb l’increment de la visibilitat pública dels musulmans. I la desconfiança es desplaça vertiginosament per un pendent que du al racisme. Quan vulguem dubtar de l’existència de fets islamòfobs, preguntem a les dones musulmanes que decideixen portar hijab pel carrer.\nEl nostre enyorat Josep Ribera, que ens va deixar a penes fa dues setmanes, a finals dels anys noranta em va dir que l’islam seria una pedra de toc per avaluar la solidesa de la solidaritat i la tolerància de la nostra societat. Tenia tota la raó: la nostra és una solidaritat que s’expressa a través de geometries complexes. Som capaços d’obrir els braços per causes que ens són llunyanes, però reaccionem de manera freda i escadussera davant d’una realitat propera respecte a la qual seguim mostrant indiferència.\nFins que es produeixen atemptats com els que hem viscut. I és llavors quan es reclama que els musulmans condemnin els fets (cosa que han fet, ara i sempre) o fins i tot se’ls exigeix que demanin perdó (cosa que és moralment intolerable, ja que ningú hauria de ser obligat a sentir-se responsable de la barbàrie comesa per uns veritables apòstates de l’islam). O quan el nou concepte fetitxe que és present en tots els arguments és radicalització, sense que ningú ens pugui explicar quines són les seves veritables causes i efectes (també dins de les mateixes comunitats musulmanes).\nQueda molta feina per fer, sabent que a partir d’ara, com a víctimes, els destins de catalans i musulmans es troben inextricablement units.


El patrimoni dels fons d'inversió col·lectiva va augmentar fins a 311.565 milions d'euros, segons Inverco | Consumer\nEl patrimoni dels fons d’inversió col·lectiva va augmentar fins a 311.565 milions d’euros, segons Inverco\nLa xifra suposa un augment del 0,82% respecte al mes de desembre\nSegons dades d’Inverco, els fons d’inversió col·lectiva (societats i fons d’inversió mobiliaria i immobiliària) van aconseguir al tancament del mes de gener 311.565 milions d’euros, la qual cosa suposa un augment del 0,82% respecte al mes anterior. Per la seva banda, el nombre de partícips i accionistes va aconseguir 9.754.021, un 2,3% més que al desembre.\nLa mateixa font va assenyalar que els fons d’inversió mobiliaria van aconseguir 248.132 milions d’euros al gener, la qual cosa suposa un increment del 0,92% i de 2.272 milions en aquest mes, mentre que el creixement acumulat en els últims dotze mesos va ser de 27.058 milions d’euros, un 12,2% més. Les subscripcions netes van aconseguir un import de 843 milions d’euros al gener. Destaquen les subscripcions netes positives de fons globals (1.487 milions), fons de renda fixa mixta (347 milions) i renda variable europea (278 milions). Les categories de renda variable nacional i internacional van obtenir subscripcions netes al gener per valor d’1.016 milions d’euros.\nEls fons d’inversió van obtenir una rendibilitat mitjana ponderada en els últims dotze mesos del 5,04%, mentre que l’obtinguda en els últim quinze, deu, cinc i tres anys van estar compreses entre el 5,14% i el 0,77%.\nPer la seva banda, el patrimoni dels fons d’inversió immobiliària es va elevar al gener a 6.794 milions d’euros, amb un creixement del 4,9% (317 milions d’euros). El nombre de partícips va ascendir a 136.984 partícips, amb un increment d’1.388 en el mes. La rendibilitat mitjana ponderada d’aquests fons va ser del 5,80% en els últims dotze mesos, mentre que la rendibilitat mitjana anual ponderada en els últims cinc i tres anys va ser del 6,97% i del 6,60%, respectivament.\nSi s’examinen les dades per entitats, Santander Central Hispà se situa al capdavant dels fons d’inversió, amb un patrimoni de 60.916,98 milions d’euros, seguit de BBVA, amb 44.247,12 milions d’euros, La Caixa, amb 14.487,33 milions d’euros, Banc Popular, amb un 10.469,75 milions i Bankinter, amb 8.862,90 milions d’euros.\nfondos-ca inversión-ca patrimonio-ca


Montornès convoca la segona edició d'ajuts a estudiants locals 'excel·lents' - somlaLlagosta\nMontornès convoca la segona edició d'ajuts a estudiants locals 'excel·lents'\nEl termini per optar-hi s'allargarà fins al 16 de febrer\nDijous, 26 de gener de 2012 | 12:13h\nL'Ajuntament de Montornès ha convocat la segona edició d'ajuts per a estudiants locals que hagin optingut qualificacions d'excel·lent. Les sol·licituds es poden presentar fins al 16 de febrer. L'objectiu del consistori és reconèixer l'esforç de l'alumnat de batxillerat i universitari amb millors notes.\nEn aquesta edició les bases recullen un nou criteri, un barem econòmic de renda familiar que també es tindrà en compte a l’hora d’atorgar els ajuts. Com en la passada convocatòria es distingeixen tres apartats: un de 500 euros per a la millor nota a l’acabament del batxillerat, un altre també de 500 euros per a la millor nota de selectivitat i un tercer, de 1.000 euros, per a la millor nota a l’acabament d’un curs universitari.\nA la primera edició, les persones escollides com a estudiants amb qualificacions excel·lents van ser Lorena Corrales, que va obtenir una nota de 9.51 a l’acabar el batxillerat, Marina Sánchez, que va treure un 8.7 a l’examen de selectivitat, i Meritxell Villén, que va assolir un 8.89 al finalitzar un curs universitari.\nLes bases reguladores de la concessió dels ajuts als estudiants s’han publicat al Butlletí Oficial de la Província (BOP), en data 24 de gener de 2012.\nDel 25 de gener al 16 de febrer romandrà obert el termini per poder-hi optar.


El jutge dona la raó al veí de 80 anys de Barcelona desnonat mentre era fora de casa | NacióDigital\nper Andreu Merino, 17 de setembre de 2020 a les 09:42 |\nSánchez, al seu pis de Gràcia | Andreu Merino\nFrancisco Sánchez, de 80 anys i veí de Gràcia, recuperarà el seu pis de lloguer del qual va ser desnonat el passat 19 de febrer. La comitiva judicial va executar el desallotjament mentre era fora de casa, sense que Sánchez tingués constància de la data assenyalada. Ara la propietat li haurà de tornar les claus, en un nou capítol d'un cas que fins i tot ha arribat al Tribunal Suprem.\nEl 19 de febrer Sánchez estava fent unes gestions fora de casa, quan li van trucar per avisar-lo que algú havia entrat al seu pis. Quan hi va arribar va comprovar que la comitiva judicial ja havia canviat el pany i ell s'havia quedat al carrer. L'execució va ser dictada pel jutjat de primera instància 26 de Barcelona, que ara ha atès el recurs de Sánchez i determina que el procediment no va seguir els passos requerits.\nEn una resolució a la qual ha tingut accés NacióDigital, el jutjat admet que no es va fer tot el possible per contactar amb l'afectat. Després d'intentar comunicar-li l'avís via carta, finalment el desnonament es va comunicar per edicte, és a dir a través d'un full informatiu al jutjat. Sánchez no se'n va assabentar i es va trobar directament amb el desnonament.\nLa resolució declara nul el procediment i considera que no es van esgotar tots els passos per comunicar el desallotjament al veí. També recull que això pot haver provocat una vulneració del dret a defensa de Sánchez i que el veí va acabar pagant la quantitat de lloguer que devia a la propietat.\nEl propietari de l'immoble és l'empresa UPL Gràcia SL, per a qui Sánchez era l'últim escull per vendre's sencer tot l'edifici del carrer Maignon 6. Tots els altres veïns ja havien marxat, després de veure com la propietat no els renovava el contracte o els oferia diners per marxar. Poc després de desnonar Sánche, la propietat anunciava que tota la finca estava en venda per 1,7 milions d'euros.\nEl pis de Sánchez, però, ha patit desperfectes a causa de les obres que la propietat ha fet i ara el veí i UPL Gràcia SL hauran de negociar i obrir la porta a possibles indemnitzacions.\nEl cas d'aquest veí, però no acaba aquí, i de fet està en mans del Tribunal Suprem. El primer pis de la finca on va viure Sánchez és l'àtic, pel qual pagava un lloguer de 22.000 pessetes mensuals des del 1975. Al cap d'uns anys, però, va tenir problemes econòmics i va plantejar als antics propietaris un canvi de pis. Ell es comprometia a condicionar el soterrani, que aleshores no tenia cèdula d'habitabilitat, i deixava lliure l'àtic a canvi d'una rebaixa en la quota, que passaria a ser de 15.000 pessetes de l'època. La propietat va acceptar i ell va invertir tres milions de pessetes en la reforma.\nEl 2002 la finca va ser adquirida per UPL Gràcia SL, administrada per Michael Saidov. "Vaig rebre un burofax a casa i em deien que havia de marxar", explica Sánchez. L'argument de la propietat era que en el moment de fer el bescanvi de pisos, l'anterior titular havia fet un canvi de contracte que ja no estava sotmès a la llei d'arrendaments urbans de 1964, que regula els lloguers indefinits.\nNacióDigital ha tingut accés al document firmat per les dues parts, que titula el nou acord com a "annex" del contracte signat el 19575 i que compta amb la firma del veí i el titular. De fet, el jutjat de primera instància de Barcelona va determinar que el titular del document ja deixava clar que era una modificació i no un contracte nou i va donar la raó al llogater. L'empresa no es va rendir i va presentar un recurs a l'Audiència Provincial de Barcelona. Aquest cop el tribunal va fallar a favor de la propietat, argumentant que el canvi de domicili i de quota de lloguer representava un nou acord contractual. En aquest escenari, Sánchez va recórrer al Suprem, que encara no s'ha pronunciat.\nBarcelona, Societat, Barcelona, jutge, Francisco Sánchez, Gràcia, 80 anys, desnonament, veí, habitatge


Bona actuació del CP Terrassa en el seu debut a la Lliga Nacional d'halterofília - Canal Terrassa\nBona actuació del CP Terrassa en el seu debut a la Lliga Nacional d’halterofília\nDissabte es va celebrar a les instal·lacions del Club de Peses Terrassa la primera jornada de la Lliga Nacional d’halterofília. amb la participació dels primers equips de l’entitat i del femení sub-17, novetat aquesta temporada.\nEl sènior femení, que s’estrenava en la màxima categoria, va sumar un total de 849,97 punts sinclair. Sira Armengou, que va batre un rècord català en arrencada amb 70 quilos, va totalitzar 242,54 punts. Armengou també es jugava fer mínima per al Campionat d’Europa absolut, però unes molèsties al colze li van impedir aconseguir-ho.\nLa resta d’integrants de l’equip femení egarenc van ser Paula Cruz, que va sumar 213,31 punts, Sílvia Benítez (202,19 punts) i Cristina Guerrero (191,93 punts).\nEl sènior masculí del CP Terrassa, que competeix a la Segona Divisió Nacional, va totalitzar 1.857,78 punts sinclair en aquesta primera jornada. La puntuació de l’equip terrassenc va ser la següent: Will Alvarado (373,44 punts), Arnau Ariño (326,68), Alejandro Ruiz (303,91), Antonio Alonso (299,41), Bruno Bergs (292,38) i Alejandro Lorenzana (261,96).\nL’equip femení sub-17, que també va fer una notable actuació, va estar format per Lorena Alarcón, Kenia Segovia, Laia Rodríguez i Nuria Vallejo.\nEmotiva lectura del Manifest del 8M al Consell Comarcal amb un record a les dones ucraïneses\nLa residència Casa Vapor Gran obté el certificat com a centre sense subjeccions


10/22/2020 03:13:51 AM\nNova convocatòria de l'IBI social a Sant Boi\nLes persones interessades han de trucar al telèfon 93 654 82 23\nL'Ajuntament de Sant Boi ha obert una nova convocatòria de l'IBI social. Les persones i famílies de la ciutat amb capacitat econòmica limitada poden obtenir ajuts equivalents al 50%, el 75% o el 100% de l'import dels rebuts d'aquest tribut municipal.\nEl percentatge aplicat dependrà dels ingressos econòmics de la unitat de convivència. Com més baixos siguin aquests ingressos, més possibilitats hi haurà d'obtenir l'ajut i d'optar a un percentatge de descompte més alt. La partida pressupostària que hi destina l'Ajuntament és de 60.000 euros.\nLes bases per a l'obtenció d'aquests ajuts per als rebuts de l'any 2020 s'havien aprovat abans de l'inici de l'estat d'alarma. La convocatòria, que va quedar paralitzada a causa de la pandemia del coronavirus, s'obre ara i romandrà en vigor fins al dia 17 de juny.\nPer poder rebre aquets ajuts cal ser resident a Sant Boi almenys des de l'1 de gener de 2019, que el valor cadastral de l'habitatge objecte de la sol·licitud sigui inferior a 125.000 € i que la unitat familiar de convivència no sigui titular de cap altre habitatge, entre altres requisits.\nParal·lització del rebut de 2020\nEn el moment de formalitzar la sol·licitud s'ha de triar si es vol paralitzar o no el rebut de 2020. Si es paralitza, s'evitarà haver d'abonar-lo abans de saber si l'ajut ha estat concedit o no. En cas contrari, caldrà abonar la totalitat dels rebuts per rebre posteriorment, mitjançant un ingrés, la quantitat atorgada.\nTelèfon d'atenció sobre l'IBI Social\nPer tenir més informació sobre aquest ajuts, els requisits i la documentació necessària per tramitar-ho cal trucar al número de telèfon 93 654 82 23. La presentació de la sol·licitud es pot fer electrònicament al web municipal (sense necessitat de certificat digital). En cas necessari, també s'ofereix atenció presencial a l'Oficina Municipal d'Atenció a les Persones (OMAP) mitjançant cita prèvia.\nTràmit IBI social


EL CLUB | Castell d'Encus\nclub amics d'encus\nDes de Castell d’Encús us volem fer partícips del nostre projecte. A través del Club d’Amics us permetem tastar tots els nostres experiments, gaudir de tastos exclusius, participar en esdeveniments únics i, en definitiva, formar part del projecte des de dins.\nQue oferim als membres del Club:\n- Accés als nostres vins experiementals de producció molt limitada. Vins que no entren al circuit comercial, com ho fa la nostra producció habitual, i que nomes s’ofereixen als amics del Club.\n- Accés preferent a anyades velles dels vins de CdE quan es posin a disposició.\n- Accés preferent a esdeveniments relacionats amb CdE, tant al celler com fora d’aquest.\nSer membre del Club és gratuït i no hi ha obligació de compra de vins per ser-ho. La compra de vins és necessàriament en caixes de 6 vins. Despeses d’enviament a la península són gratuïtes amb compres per sobre de 150 euros.\nEls jocs són la forma més elevada de l’investigació.\nELS VINS DEL CLUB\nIntentem transmetre en cada ampolla la frescor de la zona i el clima que hi regeix, el paisatge que ens envolta i la màgia de l’entorn.\nCada vi és un procés d’experimentació en si mateix. Cada bóta és un món De fet, la nostra forma de treballar quan elaborem un assemblatge, és el joc entre petits i diferents lots que són en realitat, petits experiments individuals.\nExperimental Cabernet Sauvignon + Merlot 2013\nL’acollida dels nostres Amics d’Encus ha estat excel·lent i això ens engresca a tornar-ho a fer, ara amb un vi experimental negre, per seguir col·laborant, des de la nostra vocació d’investigació i recerca vinícola, tant amb la Creu Roja com amb el Col·legi de Metges de Barcelona.\nEn aquesta ocasió, us presentem un vi inspirat en la finor que la muntanya ens dóna i la complexitat que només el temps fa possible, “Cabernet Sauvignon + Merlot” de la collita 2013.\nL’any 2013 vam voler fer una producció limitada a 900 ampolles de l’assemblatge bàsic bordelès (Cabernet Sauvignon i Merlot) diferenciant-lo del nostre Quest tot afegint-hi una proporció més elevada de Merlot i prescindint del Cabernet Franc i el Petit Verdot. La idea d’aquesta recerca era obtenir un vi més vellutat i rodó, sense arestes tàniques tot atorgant més relleu a la finor i l’elegància per sobre de l’estructura fenòlica. Amb una criança de 2 anys en bótes de roure francès i 4 anys d’envelliment en ampolla, hem cercat d’emfatitzar encara més aquesta subtilesa plena de matisos deixant que el vi es desenvolupi envers la complexitat que el pas del temps ens regala.\nTant el Cabernet Sauvignon com el Merlot són de les varietats de més èxit internacional. Plantades arreu del món, el seu espectre aromàtic és heterogeni en funció del clima on maduren. El Cabernet Sauvignon oscil·la entre la maduresa i l’excés alcohòlic en climes càlids i, per contra, perfils més subtils en zones fredes. El Merlot, per la seva banda, mostra més volum i carnositat en climes temperats, que poden arribar a ser alcohòlics, i una textura satinada en climes més freds o en alçada.\nEn els Pirineus, la dificultat climàtica per la viticultura queda compensada per la recerca i l’aplicació d’una agricultura més respectuosa i sostenible amb el medi ambient. D’aquesta manera aconseguim una maduresa òptima (de sucres i de fenols) de les dues varietats que formen part d’aquest vi experimental. Mantenim una vibrant frescor i una agradable elegància gràcies a l’acidesa que en part ens dóna el nostre microclima. La llarga criança que ha tingut aquest vi no li resta potencial d’envelliment i ens ofereix un perfil aromàtic de gran complexitat que ens perdurarà durant molts anys dins l’ampolla.\nNota de tast Carbernet Sauvignon (80%) + Merlot (20%) collita 2013:\nA la vista: vermell amb reflexos de color teula\nAl nas: notes de cuir, sotabosc i de cirera\nA la boca: entrada molt vellutada amb tanins suaus i notes de fruits de gerds. És un vi complex i molt llarg en boca.\nProducció: 900 ampolles\nPreu: 19€ ampolla (donatiu inclòs de 3€)\nExperimental Albarinyo 2019\nCastell d’Encus, amb aquest vi del Club d’Amics, vol col·laborar amb la Creu Roja i el Col·legi de Metges de Barcelona per la superació de la crisi sanitària provocada pel Covid-19 a Catalunya fent una donació de 2 euros per cada ampolla venuda a aquestes institucions sanitàries i mèdiques del territori que, incansablement, treballen a primera línia en la lluita contra la pandèmia. Ajuda’ns a ajudar!\nL’albarinyo a les nostres vinyes gaudeix d’una molt bona acidesa, fet que li dona una frescor i un potencial d’envelliment altíssims. Els grans de raïm de la nostra selecció massal són molt petits, i com que els aromes estan força concentrats a les pells, així com també els compostos fenòlics que li donen estructura, el resultat és un vi amb una bona intensitat i llargada en boca.\nNota de tast Albarinyo 2019:\nA la vista: color groc palla tènue\nAl nas: notes florals amb unes notes clares de litxi i cert albercoc\nA la boca: boca rica, amb greix. Presenta notes d’almívar fresc de préssec.\nPreu: 15€ ampolla\nExperimental Cabernet Sauvignon 2015\nEl Cabernet és una de les varietats més treballades des del punt de vista de seleccions massals i ha estat plantada arreu del món amb un èxit notori a Bordeus, Itàlia (Toscana), Califòrnia (Napa), Austràlia, Xile, etc.\nEl Cabernet Sauvignon que us oferim vol anar cap a una zona subtil, fugint d'estils massa madurs i alcohòlics.\nHa envellit dos anys en bóta i altres dos anys en ampolla.\nPreu: 18€ ampolla\nTast de nova dècada!\nComencem el 2020 amb molta força!\nNo et perdis el nostre tast complet de noves anyades i primícies!\nUna oportunitat única per tastar totes les noves anyades (de bóta i en ampolla), juntament amb comparatives de vins mundials de referència amb en Raül Bobet com a amfitrió.\nLloc: Castell d'Encus\nNo hi ha més events disponibles


LLIGA DE NACIONS DE LA UEFA\nCelebració d'Holanda EFE\nBarcelonaL’Holanda de Jasper Cillessen va guanyar la partida a la França d’Ousmane Dembélé (2-0) i aquest dilluns es jugarà entrar a la final four de la Lliga de les Nacions de la UEFA contra una Alemanya que, amb la victòria del conjunt de Ronald Koeman, ahir va baixar matemàticament a la lliga B.\nEl partit a l’Stadion Feijenoord va començar amb el guió previst, i Holanda, una selecció àvida de grans cites després d’haver quedat fora de l’Eurocopa del 2016 i del Mundial de l’estiu passat, va tenir la possessió mentre França esperava el seu moment per mossegar. L’equip de Didier Deschamps no té inconvenient a renunciar a la pilota i esperar, amb calma, el moment per fer mal, però ahir no va arribar.\nEn un primer temps amb poques ocasions i amb domini de la pilota holandès, el marcador no es va moure fins que una falta de comunicació entre N’Zonzi i Varane va desembocar en una primera rematada de Babel que va aturar un Lloris que no va poder fer res quan Wijnaldum, a boca de canó, va aprofitar el refús de la seva primera aturada. Els holandesos van obrir la llauna, malgrat que Pavard, amb una rematada que va sortir fregant el travesser de la porteria que defensava Cillessen, hauria pogut avançar el seu equip.\nA la segona part, França va saltar a la gespa amb un punt més d’intensitat i convençuda de capgirar el marcador. Però el conjunt de Deschamps es va trobar amb una Holanda valenta i que va avançar la pressió mentre les cames van aguantar per defensar el seu avantatge en el marcador i les seves opcions d’accedir a la final four. De fet, Lloris va haver de tornar a aparèixer perquè Holanda va posar França contra les cordes en més d’una ocasió. Deschamps va moure fitxa i va donar entrada al blaugrana Dembélé al minut 60 i Mbappé va passar a jugar de punta. La sacsejada del seleccionador francès no va tenir l’efecte desitjat. Ja al final del partit, Depay va sentenciar amb un penal xutat a l’estil Panenka.\nD’altra banda, avui (20.45 h, Cuatro) Portugal visita Itàlia amb la possibilitat de certificar la primera posició del grup 3 si empata o guanya.


Política de cookies – Clínica Eyecos Lasik preocupados por tu salud ocular\nPOLÍTICA DE PRIVACITAT CAPTACIÓ DE DADES I DE COOKIES A LA WEB\nPolítica de privacitat en cas de formulari de contacte o petició d’informació\nL’informem que les dades personals que faciliti passaran a formar part d’un fitxer responsabilitat de Clínica EYECOS (EYES INNOVA), que té per finalitat gestionar la seva consulta. Pot exercir els drets d’accés, rectificació, cancel·lació i oposició en qualsevol moment dirigint-se a eyecos.info@gmail.com.\nEn relació a les galetes durant la navegació\nUsuari: D’accés al web, recordatori en línia\nTipus d’galeta Empresa Finalitat + Informació\n_utmc_utmz Google Navegació de manera anònima que permet saber què es consulta i com es navega http://www.google.es/intl/es/analytics/privacyoverview.html\n4. Disposa de tres opcions segons la seva preferència: “Accepta galetes\nCom gestionar les galetes al Mac\n1. Feu clic al menú de Chrome Chrome a la barra d’eines del navegador.\n2. Seleccioneu “Configuració”.\n3. Feu clic a “Mostra opcions avançades …”\n4. A la secció “Privadesa”, Feu clic al botó “Configuració de contingut …”.\n5. A la secció “Galetes”, pot configurar les opcions que s’indiquen a continuació: Suprimeix les galetes, bloquejar o permetre les galetes per defecte, incloure excepcions de galetes de dominis o llocs web específics.\n1. Feu clic a ‘Explorer’ a la part superior de la finestra del seu navegador i seleccioneu les opcions de ‘Preferències’.\n2. Desplaceu-vos cap avall fins que aparegui galetes en Arxius rebuts.\n3. Seleccioneu l’opció “Mai preguntar”.\n4. Feu clic a “D’acord”.\n1. A la barra de menús, feu clic al menú Firefox i selecciona “Preferències …”.\n2. Seleccioneu el panell Privadesa.\n3. A “Firefox podrà:” tria “Utilitza una configuració personalitzada per l’historial”.\n4. Marca l’opció “Accepta galetes” per activar-les, i desmárcala per desactivar-les.\n5. Si no vol rebre cookies de teceros desmarca “Accepta galetes de tercers”.\n1. Feu clic a “Safari” a la part superior de la finestra del seu navegador i seleccioneu l’opció ‘Preferències’.\n2. Feu clic a “Privadesa”.\n3. A l’apartat “Bloqueja galetes” seleccioni una de les següents opcions segons li interessi: “De publicitat i tercers”, “Sempre”, o “Mai”.\n1. Feu clic a “Opera” a la part superior de la finestra del navegador i seleccioneu ‘Opcions’.\n2. A continuació seleccioneu la pestanya “Avançat” i en la llista de l’esquerra seleccionar “Galetes”.\n3. A continuació, seleccioneu “Accepta galetes”.\n4. Disposa de tres opcions segons la seva preferència: “Accepta galetes”, “Accepta galetes només del lloc visitat” i “No acceptar cookies mai”.


Constitució i Creació d'una Empresa Lleida\nIMMOBILIÀRIA I TRASPASSOS (16)\nThais 21 de setembre de 2018\nConstitució i Creació d’Empresa a Lleida\nLa constitució i creació d’una empresa a Lleida és des de fa més de 30 anys una feina habitual al nostre despatx. En qualsevol forma jurídica, ja sigui autònom, Pyme o gran empresa, podem assessorar-vos i guiar-vos en els diferents tràmits que s’han de dur a terme.\nAl requadre següent hi ha les bases de la constitució i creació d’una empresa, també pot descarregar plantilla constitucio i creacio empresa lleida per poder-ho fer tranquil·lament en un paper. Aquest requadre és vàlid tant si vol fer la constitució i creació d’una empresa a Lleida sent persona física o jurídica.\n1. Denominació Social\n2. Domicili Social\n3. Objecte social\n4. Socis Fundadors o promotors\n6. Participació Social (% de distribució per cada soci)\n8. Aportacions (Dineràries o no dineràries)\n9. Inici Activitat\nContestant les preguntes anteriors podrà obtenir l’estructura base per la constitució i creació d’una empresa a Lleida. Els nostres assessors fiscals, juntament amb els economistes i l’advocat laboralista, sempre en reunions intenten indagar per poder formalitzar la constitució i creació de l’empresa amb la màxima eficiència. Això vol dir que per exemple si vostè vol iniciar-se en el món empresarial després d’haver estat acomiadat per l’empresa on treballava estudiem l’opció de capitalitzar l’atur. Una altra opció és buscar un finançament extern si no es disposa de capital. Busquem per cada cas concret la forma més profitosa.\nUn cop decidida l’estructura bàsica i els punts més destacables cal pensar en com funcionarà el projecte empresarial. En aquest sentit ens referim per exemple en punts tant importants com saber exactament el motiu pel qual ha decidit constituir i crear una empresa, decidir el marge de benefici del seu producte o servei, el tipus de client al que vostè es dirigeix, la forma en que promocionarà o captarà el client, els costos que li suposarà el seu projecte o les obligatorietats fiscals, jurídiques, laborals, mercantils, protecció de dades o comptables que haurà de complir.\nPer no fer tant extensa l’entrada d’avui ens centrarem principalment en la fase inicial de la constitució i creació d’una empresa a Lleida. En anteriors publicacions sempre hem destacat la rellevància de la fase prèvia. És tant important planificar i preveure els imprevistos que poden sorgir com fer la feina en sí.\nEn molts casos la falta de previsió fa que els empresaris tinguin una fase inicial del projecte emprenedor més complicada. En qualsevol cas, els nostres assessors estan permanentment a la vora de l’empresari per minimitzar al màxim aquests imprevistos.\nPer això, si vostè és una d’aquestes persones que té en ment constituir i crear una empresa l’animem a que es llegeixi aquesta entrada i prengui nota del requadre de l’estructura de l’empresa.\nEl pla empresarial i estratègic de l’empresa\nUn altre document vital és el PLA EMPRESA I ESTRATEGIC DE EMPRESA editable perquè pugui redactar els punts més interessants, només son 10 pàgines que el poden ajudar a tenir una guia. Segurament si vostè navega per internet trobarà molts models similars al que proposem, alguns de més simples i altres de molt complexos. Amb més de 30 anys d’experiència i una amplia cartera de clients, hem considerat que els punts proposats son en els que cal insistir més.\nEn qualsevol cas, si desitja ampliar la informació o necessita una reunió per obtenir un assessorament, truqui’ns al 973 270 670 o escrigui a thais@roigiroig.com.\nDirecció Estratègica de l’Empresa\nTags#AdvocatLleida, #AltaEmpresaLleida, #AssessoramentCreacióEmpreses, #AssessorFiscal, #AssessoriaLleida, #ComConstituirUnaEmpresa, #ComCrearUnaEmpresa, #ConstitucióICreacióEmpresaLleida, #CreacióEmpresaLleida, #DespatxFiscalLleida, #EconomistaLleida, #EconomistesLleida, #empresa, #EmpresaLleida, #GestoríaLleida, #lleida, #PasosCreacióEmpreses, #roigiroig


David Adeosun guanya el torneig de Tennis Taula de la Festa Major de Taradell - Ràdio Taradell\nDavid Adeosun guanya el torneig de Tennis Taula de la Festa Major de Taradell\nDivendres es va disputar la dinovena edició del torneig de tennis taula de Festa Major, organitzat pel TT Mont-rodon. La competició es va disputar durant tot el dia a la sala gran del Centre Cultural Costa i Font amb molt bona participació.\nEn categoria absolut, la victòria va ser per David Adeosun, del CTT Moianès, que va guanyar la final davant del seu company de club Jofre Ferrer per 3 a 1. El tercer lloc va ser per Joan Riera, del TT Sant Quirze de Besora, i quart, Àlex Llastanós, del CTT Roda de Ter. Els millors locals van ser Genís Baucells i Rafel Montenegro que van caure a quarts de final. La consolació la va guanyar Jordi Ferrer, del CTT Moianès.\nEn la categoria de ping-pong, destinada als aficionats, va repetir títol José Mª Sánchez guanyant a Miquel Blanco. El tercer lloc va ser per Josep Crusats i la consolació la va guanyar Miquel González.\nEn la jornada de matí es van disputar les categories infantil i benjamí. En la primera, va guanyar Maika Sagrera per davant d'Aniol Hormigón, Roger Gol i Pau Montaña. La consolació va ser per Max Aigner. Finalment, en categoria benjamí, el guanyador va ser Jan Muntal per davant de Pau Martín i Gil Rovira.


2019 | Institut Guillem de Berguedà\nTallers a 1r i 2n ESO: lletra amb découpage i confecció d’un ninot de neu.\nTallers 3r i 4t ESO: torneig voleibol, torneig tenis taula, saquets espelmes, cuina de nadal, pel·licula, jocs de taula i bingo en anglès\nOs presentamos algunas de las actividades realizadas durante el primer trimestre con los alumnos de 1° de ESO.\nVisita a l’exposició Joan Ferrer 1r, 3r i optativa de visual i plàstica 4t\nAlumnes de 1r, 3r i optativa de visual i plàstica de 4t han visitat l’exposició ” EL tacte de la llum” de Joan Ferrer. Han après la llum, textures i composiió a través d’un gran mestre.\nPodeu veure més fotos clicant damunt de la imatge.\nOn joue Le Tartuffe. Amusez-vous bien!!\nSortida a Barcelona 2n ESO\nDimecres,18 de desembre, els alumnes de 2n d’ESO van fer una sortida cultural a Barcelona per visitar les basíliques de Santa Maria del Mar i Santa Maria del Pi. A la tarda, van poder gaudir de l’ambient nadalenc passejant per la tradicional Fira de Santa Llúcia, a la plaça de la Catedral.\nPodeu veure més fotos clicant sobre la imatge.\nL’institut al Teatre Nacional de Catalunya\nEls alumnes de 4t d’ESO i de Literatura universal de 1r de BAT han pogut gaudir, el passat dia 18 de desembre, d’una visita al TNC i de l’assistència a la representació de L’amic retrobat.\nÉs la primera vegada que alumnes del nostre centre han vist tot el que s’amaga darrere l’escenari del teatre més important de Catalunya, el Teatre Nacional. La visita guiada ha permès conèixer tots els espais que formen aquest important equipament cultural: camerinos, magatzems, sales de representació, vestuaris…\nLa sortida ha tingut el seu moment culminant: l’assistència a l’obra L’amic retrobat, una adaptació teatral de la novel·la de Fred Ulhman magistralment interpretada i que ens ha emocionat a tots.\nL’alumnat de l’aula d’acollida celebra un dinar de Nadal amb plats d’arreu del món\nEls alumnes de l’aula d’acollida han celebrat un dinar de Nadal a l’institut. Els nois i noies han portat especialitats culinàries dels seus països d’origen per compartir amb els seus companys i també han tingut ocasió de tastar les postres catalanes que són tradicionals en aquestes festes (torrons, neules i fins i tot tortell de reis).\nDurant el dinar es va dur a terme un concurs de coneixements lingüístics, amb endevinalles i embarbussaments inclosos. També es va fer un intercanvi de postals de Nadal, a través de les quals els alumnes es van poder dedicar, en català, bones paraules i bons desitjos per l’any nou.\nLa trobada, que va servir per estrènyer vincles entre els alumnes recentment arribats, va comptar també amb la visita dels nois i noies de l’Aula Oberta i d’alguns professors.\nEn els últims anys, un dels canvis més importants i més significatius que s’ha produït als centres educatius de Catalunya ha estat l’arribada continuada i creixent d’alumnat procedent d’arreu del món, i per donar resposta a aquest nou repte educatiu, els centres han anat posant en funcionament aules d’acollida. Aquest curs 2019-20 l’IES Guillem de Berguedà s’ha sumat a aquest projecte que té com a principi bàsic garantir l’aprenentatge de la llengua, l’accés al currículum comú i el procés de socialització d’aquest alumnat.\nL’aula d’acollida és l’espai on l’alumnat nouvingut assisteix una part del seu horari escolar per tal que vagi adquirint una major autonomia personal i una millor competència lingüística, a fi de poder seguir el currículum amb tota normalitat.\nSORTEIG DE LA PANERA PEL VIATGE DE 4t d’ESO A ROMA\nEl dilluns vam fer el sorteig a la classe de 4t ESO C amb els delegats i representants de 4t d’ESO.\nEL NÚMERO PREMIAT ÉS EL 636\nFelicitem a l’afortunat : Arnau M.\nViatge a Berlín dels alumnes de 2n BAT\nLes nostres alumnes de 2n de BAT estan de viatge a Berlín del 15 al 18 de desembre. Podeu veure les fotos clicant damunt de la imatge.\nNATACIÓ PER ALS ALUMNES DE 3r ESO i 1r BAT\nAquesta setmana l’alumnat de 3r d’ESO i 1r de BAT han començat les classes de natació al Tossalet. En deu sessions treballaran la tècnica d’estils i milloraran el seu rendiment en el medi aquàtic. Endavant nedadors i nedadores!\nbat, Batxillerat, ESO 3, General, Portada 0


ENTREVISTA A: Vicent Baydal: «S'ha demostrat que hi ha una demanda molt gran de coneixement històric valencià» - Castelló Notícies\nInici Autors/res ENTREVISTA A: Vicent Baydal: «S’ha demostrat que hi ha una demanda molt...\nVicent Baydal - AMIC\nPer Text i Vídeo: AMIC i Tresdeumedia / / AMIC\nVicent Baydal i Sala (València, 1979) és un historiador valencià i cronista de la Ciutat de València. Està vinculat a l’edició de la revista Lletraferit i és un dels fundadors de l’editorial Llibres de la Drassana. Va començar a fer divulgació històrica a través del món dels blogs i ha anat obrint-se pas dins d’aquest món gràcies als seus estudis, el seu treball i el seu incansable interès per la història. Va realitzar la tesi doctoral a la Universitat d’Oxford, on va desenvolupar un projecte de recerca sobre els orígens medievals del parlamentarisme a diversos territoris europeus. Actualment, també forma part de l’equip del programa “Tresors amb història” d’À Punt Mèdia.\nEt dones a conèixer com a divulgador a Internet amb el teu blog. Quina era la teua inquietud o objectiu? S’ha complit?\nQuan vaig obrir Vent de Cabylia fa pràcticament quinze anys el propòsit era compartir el que estava fent. En aquell moment em dedicava a fer la tesi doctoral en història medieval. Adquiria molts coneixements i moltes informacions inèdites sobre la història dels valencians fora de l’edat mitjana, de l’època moderna o de fins i tot contemporània i el que volia era compartir-ho. Veia que sense compartir això em faltava alguna cosa en la meua faena. Ho vaig fer i a la gent li va interessar. També estava interessada en allò que fem els historiadors i la veritat és que a partir d’aquí va començar tota una tasca de divulgació històrica que no ha acabat fins hui en dia. Jo crec que obrir eixa finestra de la divulgació històrica i veure que hi ha tanta gent interessada en la nostra història al final ha fet que l’objectiu es complirà.\nHas tingut moltes aparicions en televisió, l’última que hem pogut veure és a Tresors amb història. Conta’ns com ha sigut gravar aquest programa i si tens algun projecte més.\nLa veritat és que Tresors amb història ha sigut diferent de tota la resta que havia fet fins a aqueix moment. Normalment, el que havia fet abans eren col·laboracions puntuals d’uns pocs minuts, però açò ha sigut un programa sencer, 8 programes amb un equip de més de 50 persones, gravant 10 hores el mateix moment i amb 4 taules diferents, per tant, era una producció prou més gran al que jo estava acostumat i ha sigut una experiència magnifica. Ha sigut una meravella gravar amb l’equip, tant amb el director Polit Soler com amb els companys Carolina Ferre, Joan Segui, Irene Ballester i tot l’equip que hi ha darrere. També estem molt contents amb el resultat i amb la rebuda de la gent. Novament, s’ha demostrat que hi ha una demanda molt gran de coneixement històric valencià i amb aquest programa s’uneix la història amb els sentiments de la gent, a com ens percebem els valencians i quina relació tenim amb la gent que ens ha precedit. La veritat és que l’experiència ha sigut fantàstica. Ara de fet estem preparant una segona temporada de tresors amb història que començarem a gravar per març i esperem que al final de la primavera comence a emetre’s en À punt.\nGràcies a la teua tasca d’investigador has pogut descobrir coses rellevants sobre la nostra història a Oxford. Que destacaries?\nEl treball a Oxford va ser l’inici d’un projecte de transcripció de les actes parlamentàries valencianes d’època medieval. Allí vaig anar a estudiar parlamentarisme medieval a escala europea i em vaig adonar que tant els anglesos com la resta de territoris de la corona d’Aragó som els únics en tota Europa que tenim una font que ens dona el que es parlava i el que es decidia en les corts medievals. Els valencians tenim unes corts des de Jaume I fins a 1707 i, per tant, tenim un fòrum de negociació política pròpia. Això s’havia treballat a tots aquests territoris, però al cas valencià no i, en conseqüència, a partir de l’exemple anglès que, precisament, quan jo vaig estar estaven finalitzant el seu procés de transcripció de les actes parlamentàries, vam traslladar eixe model ací i ara de fet estem a punt de donar els primers resultats de veure que decidien els polítics valencians en el segle XIII i segle XIV, per exemple les actes parlamentàries del Compromís de Casp just abans que canvien de dinastia i es canvien els Aragó pel Trastàmara. Coses que es debatien en el parlament valencià que no sabíem en absolut, doncs, a partir d’ara tindrem accés a elles i la veritat és que són realment interessants i a més a més donen un joc històric-polític que també donen per a fer sèries, novel·les i trames de ficció. Igual que veiem altres sèries de producció europea o nord-americana amb altres històries les nostres també poden ser objecte d’eixa ficció i un poc també la vessant divulgativa del nostre treball està ahí, en conèixer la nostra història per a imaginar productes audiovisuals literaris al voltant del nostre propi passat.\nVa nàixer primer Lletraferit i després llibres Drassana. Precisament naix del món dels blogs. A partir d’aquest món, fa una quinzena d’anys, comencem a conèixer-nos una sèrie de gent a través dels comentaris i a través dels temes que tractaven, que eren: valencianisme, història, literatura, etc. Decidim amb tota eixa gent interessada que veiem al nostre voltant i que, fins a eixe moment, estaven separats cadascun per un costat, podríem fer un producte cultural. Així naix la revista Lletraferit. Comencem a fer la revista Lletraferit en l’any 2012 i després de dos anys de treballar conjuntament pensem que aquestes històries que estem contant en format d’article tenen un recorregut més llarg i tenen un recorregut en forma de llibres d’història, llibres de cuina, novel·les… també pel fet que gent de la qual participava a Lletraferit era escriptora. A partir d’ací encetem l’editorial en l’any 2014. Des de llavors ens hem dedicat a fer novel·les, llibres gastronòmics, llibres de viatges… Intentant ocupar uns buits que veiem dins del panorama editorial valencià, que era no tant la novel·la sinó sobretot llibres de temes que interessen a la ciutadania, però, que no tenien el seu correlat en el panorama editorial. També en aquest sentit estem molt contents, pensem que és una qüestió de demanda. Hi havia una demanda; no obstant això, no es cobria. Per tant, els set anys de llibres de la Drassana i també de la revista Lletraferit que s’ha consolidat i ix de manera trimestral amb un centenar de subscriptors compleixen tots eixos objectius que teníem. Intentarem continuar i fer-ho encara més gran per a continuar cobrint aquesta demanda de cultura valenciana i en valencià que hi ha a la societat valenciana.\nEn certa manera Noruega sí que és un abans i un després per a llibres la Drassana. Fa quatre anys que van néixer els premis Lletraferit de la mà de València Plaza i Noruega ha sigut el tercer premi de novel·la juntament amb altres anteriors. També amb els premis de novel·la juvenil. La diferencia en el cas de Noruega respecte a tota la resta de llibres que havíem venut abans és que ja s’han venut uns tretze mil exemplars, i anem cap a 15.000. Això també ha donat lloc a una traducció en castellà que possiblement també vendrà milers d’exemplars i això evidentment té un efecte d’arrossegament. Noruega ens ha obert les portes de molts llocs de venda de llibres a les quals no accedíem, també per una qüestió d’estructura menuda de l’editorial i per la mateixa estructura de venda de llibres valenciana. Ara no només venem llibres de Noruega sinó que venem també molts llibres de la resta del catàleg que tenim. De fet, el nou premi de novel·la d’enguany Càndid, de Miquel Nadal, acaba d’arribar a les llibreries i també té tota la traça de què anirà molt bé. En aquest sentit, Noruega ha donat una espenta clara a l’editorial i també jo crec que a la lectura en valencià. De Noruega ens ha arribat un retorn molt gran de gent que feia moltíssims anys que no havia llegit en valencià i que s’ha enganxat a la literatura en valencià gràcies a aquest i, per tant, esperem que no es quede ací sinó que vaja molt més enllà.\nBé la veritat és que ser cronista de València és una responsabilitat molt gran perquè la corporació municipal en nom de la ciutadania t’ha donat aquest honor. T’ha reconegut i donat l’honor de ser una persona que es dedica no només al coneixement històric de la història de València sinó també a la seua divulgació i, per tant, això fa que també et sentes amb aquest càrrec de continuar treballant per la història de la ciutat de València i en això estem. La veritat és que estem fent feina en diversos projectes tant de la mà de l’Ajuntament com jo mateixa en l’àmbit particular per a intentar continuar donant a conéixer i divulgant la història de la ciutat de València. No només la història recent sinó també la seua història des de la fundació d’època romana fins a l’actualitat, per tant, és un honor, per una banda, i, per altra banda, una responsabilitat de la qual intentaré ferme també mereixedor i retornar el que m’ha reconegut la corporació municipal de la ciutat de València.\nArticle anteriorAquest 25 d’abril reivindiquem una vegada més que els cinc milions valencians i valencianes tenim dret a viure amb dignitat\nArticle següentEl Col·legi Hernández amb projecte «Escuelas Embajadoras del Parlamento Europeo»


HOMILIA DE LA MISSA DE LA CONQUESTA\nEn el monument que la ciutat de Palma dedica a Ramon Llull al passeig Sagrera hi ha una inscripció en llatí que diu: Justitia procurat pacem et injuria bellum. Humilia verba sunt nuntii pacis et superba belli. Tot un programa per un poble que vol viure la seva identitat: La justícia provoca la pau i la injúria la guerra. Les paraules humils són notícia de pau i les orgulloses de guerra. La justícia i la humilitat són aliades de la pau, la injúria i lorgull ho són de la guerra. Que bé si cada vegada que passam davant aquest monument prop del passeig marítim sentim que sens fa aquesta cordial invitació a ser persones justes i humils que treballen per la pau, sentint-nos i estimant-nos com a poble. A laltra cara del mateix monument, citant també Ramon Llull en el llibre de lamic i lAmat, trobam allò que nés el fonament, i diu: Amor és aquella cosa qui los francs met en servitud, e a los serfs dóna llibertat (295). Lamor és la proposta.\nAvui podem donar aquesta especial significació a la festa de lEstendard, en la Diada del poble de Mallorca, Diada dafirmació com a poble cridat a viure la seva identitat de cultura, llengua i tradicions de segles, com també la tradició religiosa de venir aquí, a la Seu, per donar gràcies a Déu i amb la convicció duna veritable laïcitat positiva, capaç dintegrar-ho tot per a fer-ne expressió unànime del que sent i viu tot un poble.\nDes dels fets ocorreguts lany 1229 que avui commemoram i que donen nom a les arrels del que celebram, han passat moltes coses, algunes encertades, altres molt ambigües, com també ens passa avui. Però ben segur que no estaríem gens dacord quan la utilització de mètodes violents enverinen la consciència dels pobles i acabem amb les mans tacades de sang. Prou vegades les idees encongeixen el cor i lincapaciten per estimar. Llavors, tot és possible, fins i tot allò més absurd i inhumà. La història de sempre i també la recent nestà plena i les xarxes socials cada dia en donen notícia. Des de les atrocitats de la guerra a països que sestan desfent, fins les desqualificacions verbals plenes dinjúries i insults, tant en els escenaris més violents com en les relacions de crispació que també vivim als nostres cercles, creients o agnòstics, institucions i fins i tot comunitats familiars. Un trist espectacle que no ens hauríem de permetre perquè ens fa avergonyir. Amb aquestes premisses, és ben difícil transmetre un bon legat educatiu.\nHem de poder pensar diu el papa Francesc que lanunci de pau no és el duna pau negociada, sinó la convicció que la unitat de lEsperit harmonitza totes les diversitats i supera qualsevol conflicte en una nova i prometedora síntesi. La diversitat és bona quan accepta entrar constantment en un procés de reconciliació, fins a segellar una espècie de pacte cultural que faci emergir una diversitat reconciliada (EG 230).\nDe fet, tanmateix, segueix el papa Francesc existeix una tensió bipolar entre la idea i la realitat. La realitat simplement és, la idea selabora. Entre una i laltra sha dinstaurar un diàleg constant, evitant que la idea acabi separant-se de la realitat (EG 231). Per això, dirà que la realitat és superior a la idea (íbid.) i que la idea està en funció de la captació, la comprensió i la conducció de la realitat. La idea desconnectada de la realitat origina idealismes i nominalismes ineficaços, que tot al més classifiquen o defineixen, però no convoquen. El que convoca és la realitat il·luminada pel raonament. Hem de passar del nominalisme formal a lobjectivitat harmoniosa. Altrament es manipula la veritat, com també se suplanta la gimnàstica per la cosmètica. Hi ha polítics i fins i tot dirigents religiosos que es pregunten perquè el poble no els comprèn i no els segueix, si les seves propostes són tan lògiques i clares. Segurament és perquè shan instal·lat en el regne de la pura idea i han reduït la política o la fe a la retòrica. Altres han oblidat la senzillesa i han importat des de fora una racionalitat aliena a la gent (EG 232).\nEn una Diada com la davui hem de poder dir que la construcció del nostre poble depèn de nosaltres, ha de ser obra nostra. La identitat no es manlleva, es rep i alhora es recrea, es treballa amb les pròpies mans, es viu a casa i saconsegueix amb la pròpia suor, sobretot posant-hi el cor. Daquí lamor a la terra, a la llengua, a les arrels religioses i culturals, als drets que com a poble ens són propis i originals. Menysprear-ho ens portaria a ser un poble sense rostre o totalment desfigurat.\nPer això, hem destimar la pròpia terra, tan bella com és a les nostres illes, estimar-la com a base dun compromís que ens faci ciutadans corresponsables de la gestió pública, que assegura el bé comú i sap arribar a un consens total quan es tracta de salvar els més pobres de la situació deteriorada en què viuen; hem destimar la pròpia llengua que és més esperit que paraules, preuat vehicle de bona comunicació i no de conflicte, una llengua que no és obstacle, sinó dret i deure, expressió de bellesa literària i creació artística, pont de bona entesa enmig de la enriquidora i legítima diversitat, font de diàleg fecund i exemplar; hem de mantenir vives les arrels duna cultura que sexpandeix i duna fe que es contagia, llocs don hem dextreure la saba de tot allò que ens uneix com a persones i ens identifica com a poble; hem de defensar els propis drets, aquells drets als quals no podem renunciar quan acceptam una ètica de mínims que ens ajuda a viure en pau i concòrdia; hem de posar en rodatge la capacitat destimar, de comprendre, de tolerar, de perdonar…\nEn aquest marc privilegiat de la Seu de Mallorca i des del profund respecte contemplant la realitat humana que ens envolta, que vivim i també patim, permeteu-me la llibertat de dir que és Jesús mateix la font i el model daquesta opció damor solidari, el nostre referent principal per a contribuir a dur a la pràctica aquest projecte de poble que neix i es configura entre els seus mateixos habitants. Tot i les xifres que han sortit aquests dies dient que Mallorca és un dels llocs on hi ha líndex mes alt de no creients, hem dafirmar que són molts els qui han abraçat la fe cristiana i que han fet confiança a lEsglésia; en ella hi són presents, actius, compromesos en fer-la de cada dia més viva, més autèntica, més creïble, tot i els seus defectes incoherències. Són els qui com ens acaba de dir lEvangeli de Joan han reconegut Jesús enmig duna realitat que el desconeix o el rebutja. Els cristians vivim avui aquesta situació, i ho compartim en uns països marcats fortament per la indiferència i en altres per la persecució. Ho saben bé els nostres germans de Síria, de Irak, dAfganistan, de Nigèria, de la Índia, i de tants altres indrets, quan sabem que la religió cristiana és avui la més perseguida del món. Per això, molts es demanen ¿com podrem mantenir la fe enmig daquesta situació tan adversa, també entre nosaltres? Fem el possible per estar al seu costat i acompanyem-los amb la pregària.\nImmersos en el misteri de Nadal i seguint les paraules que hem proclamat a lEvangeli, contemplam Jesús com a Llum vertadera. Llavors descriu el misteri més gran que la humanitat hagi pogut escoltar i contemplar: El qui és la Paraula es va fer home i habità entre nosaltres. Aquesta és la notícia que tenim de Déu. En la persona de Jesús, Déu viu entre nosaltres, és un dels nostres, el podem conèixer, el podem seguir. Units així a Jesús, idò, cerquem lo que Ell cerca, estimem lo que Ell estima per tal de comunicar-lo.\nLa Paraula de Déu també avui ens convida a reconèixer que som poble, un poble apassionat per fer el bé com escoltàvem el dia de Nadal. Per fer-ho realitat fa falta desenvolupar el gust espiritual destar a prop de la vida de la gent. La missió que tenim encomanada és una passió per Jesús, però, és al mateix temps, una passió pel seu poble. Així redescobrim que Ell ens vol prendre com a instruments per arribar cada vegada més a prop del seu poble estimat. Pensem tots els qui som aquí que ens pren denmig del poble i ens envia de nou al poble, de manera que la nostra identitat no sentén sense aquesta pertinença (EG 268).\nA aquest sentit de pertinença també hi volem contribuir com a cristians i ciutadans. Perquè en coneguem els orígens, Mn. Antoni Mª Alcover, en el sermó que pronuncia lany 1904 diu que vénen a establir-se a Mallorca centenars de famílies vingudes de tots els indrets de Catalunya. I daquesta gent venim nosaltres, germans meus; això foren els nostres pares. Per això en Ramon Muntaner pogué dir a la primeria del segle XIV, que la nostra ciutat era poblada tota de catalans, i els mallorquins dels segles XIV i XV es deien catalans de Mallorca. Són aquests els nostres antecessors que dugueren a aquesta terra la nostra llengua, la rica llengua catalana que pocs anys després de la conquesta conegué Ramon Llull, el fill major del nostre poble que la féu una de les més altes expressions de la teologia medieval, i que tan estudiada i elogiada ha estat especialment enguany en el setè centenari de la seva mort, junt amb la previsió de la seva propera canonització i reconeixement com a Doctor de lEsglésia.\nMn. Alcover, un dels fills il·lustres daquesta terra mallorquina, també deia que si el rei en Jaume començà la restauració de Mallorca, a nosaltres ens toca seguir-la i acabar-la, la qual cosa ens situa davant dun repte no fàcil. La caritat social i la caritat política de la que ens parla la doctrina social de lEsglésia ens marca un camí pouat de lEvangeli que ha de ser obra de tots, de tot el poble, cadascú des de la seva responsabilitat lliurement assumida per afavorir el bé comú i la pau social. Repetesc el que he dit al començament citant el papa Francesc, que la realitat és superior a la idea. Això vol dir que la vida del poble, la realitat que vivim, valoram i estimam, ens dóna prou arguments per a construir-la dia a dia entre tots.\nEl mitjà és el diàleg, ho serà sempre, un art que hauríem de practicar cada dia, saber-nos escoltar amb respecte i amb voluntat daprendre, reconeixent que la raó sovint està repartida i necessita ser parlada, confrontada, fins tot discutida, però amb afecte cordial, mai amb el recurs de linsult, el menyspreu o la desqualificació. Això ens està empobrint enormement i ens treu credibilitat. Posem-hi el cor i no ens escalfem tant el cap, contemplen la vida de les persones i fem-nos propers, fent-nos amics, per a comprendrens millor.\nQue sigui aquesta la nostra humil aportació al moment actual, on tanta falta fa que construïm ponts i no murs, on tots hi donem el bo i millor de cadascú, perquè el cor molt més enllà de les idees el tenim per apropar-nos, entendrens i estimar-nos. Acabo amb dos missatges: primer, el que vaig aprendre i recollir de la presó celebrant amb emoció la vigília de Nadal amb els presos i que manifestava una espera que veia fàcilment convertible en esperança, i diu: Mirar més enllà i viure duna altra manera. I, el segon, és del papa Francesc, del seu Missatge per a la Jornada Mundial de la Pau, que celebram demà, dia 1er. dany, i diu: Hem de donar mostres de misericòrdia, rebutjant descartar les persones, destruint lambient i voler vèncer a qualsevol preu. Treballar així és elegir la solidaritat com estil per a realitzar la història i construir lamistat social. És així com lEsglésia sempre acompanyarà el poble, perquè dell en forma part, i ho farà donant Jesús i proposant lEvangeli. Sigui aquesta, amigues i amics, la nostra participació en la festa de lEstendard, Diada del poble de Mallorca.\nFuente original: http://www.agenciabaleria.com/200-ampliar_noticia.php?idioma=cat&&desc=HOMILIA_DE_LA_MISSA_DE_LA_CONQUESTA&&noticia_id=9587


Condicions de privacitat – Hotel Doña Gaudiosa | Web Oficial | Hotels a Pola de Lena\nPer poder-te oferir la millor experiència possible, Hotel Doña Gaudiosa fa servir cookies pròpies i de tercers al web amb finalitats tècniques, analítiques i de màrqueting. Si segueixes navegant pel nostre web, significa que acceptes l'ús que fem de les cookies. Per a més informació, mira't el nostre Avís sobre les cookies.\nMuñon Fondero, 39\n33639 Pola de Lena\nAquesta Política de privacitat s'aplica a hoteldonagaudiosa.com, que és propietat i està operat per Hotel Doña Gaudiosa. Aquesta Política de privacitat descriu com recopilem i fem servir la informació que deixes al nostre web (hoteldonagaudiosa.com), com ara les teves dades personals. A més, descriu les opcions que tens pel que fa a l'ús que fem de les teves dades personals i com pots accedir-hi i actualitzar-les.\nSi vols que es deixin de processar les teves dades d'acord amb el que s'estipula als propòsits C-F i no trobes cap opció per donar-te de baixa directament (com per exemple, a la configuració del teu compte), posa't en contacte amb hotelgaudiosa@hotmail.es .\nConfiem en tu per assegurar que les teves dades personals estan completes, són precises i estan actualitzades. Si hi ha cap imprecisió o canvi en les teves dades personals, cal que ens n'informis immediatament a hotelgaudiosa@hotmail.es . Gestionarem la teva petició d'acord amb la llei vigent.\nSi tens cap pregunta o queixa sobre com processem les teves dades personals o vols exercir els drets que es descriuen en aquest avís, pots posar-te en contacte amb nosaltres a: hotelgaudiosa@hotmail.es . També pots posar-te en contacte amb l'autoritat de protecció de dades local.


LPDD | clubpaticlaret.com\nEl Club Patí Claret posa en el seu coneixement que disposa d’un fitxer informatitzat dels participants de la nostra competició (esportistes, entrenadors i delegats), així com un arxiu documental que inclou dades personals que formen part de la BASE DE DADES GENERALS D’ ADMINISTRACIÓ.\nLa finalitat de la seva creació és el tractament de les dades per tal de cobrir les necessitats de gestió de la nostra activitat i serveis.\nEls destinataris de la informació són les persones que formen la junta directiva, així com els estaments oficials que per llei demanin la cessió de les dades.\nEn tot cas, vostè pot exercir el dret d’ oposició, accés, rectificació i cancel·lació en l’ àmbit reconegut per la Llei Orgànica 15/1999 de 13 de desembre, mitjançant el que disposa el RD. 1720/2007 de 21 de desembre així com el que disposa la Directiva 95/46/CE, del Parlament Europeu I del Consell, de 24 d’ Octubre de 1995, relativa a la protecció de les persones físiques pel que fa al tractament de dades personals I a la lliure circulació d’ aquestes dades.\nEl responsable de la base de dades és el Club Patí Claret. Per exercir els drets esmentats i per a qualsevol aclariment, es pot adreçar per escrit al Club.\nAtès i entès tot el que se’m diu més amunt, dono el meu consentiment i autoritzo al Club Patí Claret a tractar les dades de l’ entitat a la que represento, les dades que els lliurem als esportistes, entrenadors I delegats, així com les imatges I fotografies que puguin esdevenir de l’ activitat esportiva realitzada dels mateixos, d’ acord amb el que disposa la Llei 15/1999 de 13 de desembre i el RD. 1720/2007 de 21 de desembre, i també que siguin cedides a tots aquells estaments oficials que les sol·licitin a tal efecte.\nDrets de d'imatge\nEl següent article te com a objectiu informar sobre el tractament de la cessió dels drets d'imatge dels menors perquè el club pugui utilitzar-la, publicar-la o compartir-la en el cas de que sigui necessari.\nAixí doncs, de conformitat a l'article 18 de la Constitució i regulat per la llei 1/1982, de 5 de maig, sobre el dret a l'honor i a la intimitat personal, familiar i a la pròpia imatge, i amb el que disposa el Reglament UE) 2016/679 de el Parlament Europeu i de Consell de 27 d'abril de 2016 relatiu a la protecció de les persones físiques pel que fa a el tractament de dades personals i a la lliure circulació d'aquestes dades, les dades facilitades formaran part de l'entitat titular Club Patí Claret , per a la gestió de l'esdeveniment, curs o activitat i dels activistes, així com l'enviament d'informació comercial i promocional dels seus esdeveniments, serveis i productes.\nPer a qualsevol dubte sobre el tractament de les dades i/o gestió de les imatges poseu-vos en contacte amb el club a info@clubpaticlaret.com


Junqueras: "L'independentisme ha fet caure dos governs i no dubtarà a tornar-ho a fer"\nEl candidat a les eleccions europees d'ERC, Oriol Junqueras\nEl líder empresonat d'ERC recrimina al rei el discurs del 3-O i convida el PSOE a "ser valent"\nper ACN 08 de maig de 2019 22:39\nOriol Junqueras ha alertat Pedro Sánchez a través d'una entrevista escrita a TV3 que Catalunya, a tenor dels resultats de les eleccions estatals del 28 d'abril, "és republicana" i "vol seguir lluitant" per la independència i l'autodeterminació. També opina que el panorama que s'ha dibuixat després dels comicis obliga Sánchez "a seure a una taula de diàleg" sense "més excuses". El republicà també opina que el president del govern espanyol "ha de ser valent" i demostrar que la política estatal entra en una nova etapa i li recorda a Sánchez que si el vol veure, haurà d'anar a la presó de Soto del Real. A més subratlla que l'independentisme "ha fet caure" dos governs i assegura que "no dubtarà a tornar-ho a fer".\nA l'entrevista Junqueras també s'adreça al rei Felip VI, al qual alerta que no cal que els convoqui al Palau de la Sarsuela perquè els republicans no hi aniran. En canvi, el convida a "demanar disculpes" a l'expresidenta del Parlament Carme Forcadell per no haver-la citat a la casa reial i a desdir-se del discurs institucional que va fer el 3 d'octubre del 2017, prenent partit per les forces constitucionalistes i en contra de les independentistes.\nA poques hores de començar la campanya electoral per a les alcaldies del 26 de maig, Junqueras també ha considerat necessari que l'independentisme governi a la capital de Catalunya, i ha destacat la importància de la figura d'Ernest Maragall. També ha parlat en clau europea, destacant la potència que tindria la imatge que els comicis per al Parlament dels 28 les guanyés "un pres polític des de la presó". També ha qualificat de "vergonya democràtica" les decisions de la JEC que han intentat vetar Carles Puigdemont a les europees i ha desitjat a l'expresident de la Generalitat que obtingui un bon resultat en aquells comicis, perquè "si a les candidatures independentistes els va bé, a Catalunya li anirà bé".


Avui no és un dia qualsevol... Helena, aprofita bé tots els moments de felicitat que tens a les teves mans, atura-t'hi, gaudeix-ne... i que sigui PER MOLTS ANYS! Recorda: Carpe Diem...\ni 43 dies de confinament... EL TEMPS No més incerta de tan vehement la sorpresa amb què aculls la llum que esclata rera el mirall opac i els cortinatges angoixants i feixucs d'aquest llarg temps de prova. És així com la vida expressa el seu misteri i en referma la bellesa. L'entreteixit del temps no mostra cap fissura, flueix sempre, ineluctable. Tot és perfecte i just dins el seu àmbit. Miquel Martí i Pol Fotografia d'aquest matí des de Palau-Saverdera\nUn llibre i una rosa, símbols de cultura i amor! Trobaré a faltar les parades de llibres i roses, però els llibres i les roses no faltaran.\nEl cel de l'Empordà, des d'una finestra, durant el confinament... 10-04-2020 10-04-2020 14-04-2020 17-04-2020 17-04-2020 hora blava 08-04-2020 lluna plena\nAdmirant la bellesa efímera d'aquestes flors, molt petites, que vaig poder fotografiar diumenge prop de casa, amagades sota la vegetació exuberant d'aquesta primavera. Petits moments que fan que el confinament sigui més de bon passar...\nRecords: Era l'11 de març, avui fa un mes, un dia radiant a Perpinyà, a les terrasses i als carrers hi havia força gent gaudint d'un dia tranquil i primaveral... Va ser l'última sortida abans del confinament...\nAquest matí, des de l'eixida de casa he pogut veure la 1a lluna plena d’aquesta primavera, a poc a poc ha anat despareixent darrera els núvols. És Semana Santa i continua el Confinament. Més tard he vist, amb alegria, que les orenetes havien tornat al niu de casa. És primavera! Malgrat el Covid-19 i el confinament.\nJa no compto els dies de confinament... no es veu ningú enlloc, malgrat que és Semana Santa, una setmana tradicionalment de vacances. Gairebé tothom es a casa i això ha generat un ambient difícil d'explicar, sembla que fins i tot els animals s'adonen que està passant alguna cosa. Els ocells s'apropen a la finestra o al balcó. Les orenetes ja han arribat en alguns llocs, però les que van fer el niu sota el voladís de la teulada de casa encara no han arribat. És el moment de recordar el poema de Miquel Martí i Pol "PRIMAVERA", llàstima que aquesta és de "confinament". PRIMAVERA Heus ací: Una oreneta, la primera, ha arribat al poble. I l'home que treballa al camp, i la noia que passa pel pont, i el vell que seu en un marge, fora vila, i fins aquells que en l'estretor de les fàbriques tenen la sort de veure una mica de cel han sabut la notícia. L'oreneta ha volat, una mica indecisa,\nExperimentant amb oli i aigua, tot ajuda a passar aquests dies de confinament...


BarcelonaFernando Giráldez és expert en genètica i neurociència. La seva recerca s’interessa per les connexions entre les neurociències i el pensament filosòfic i les pràctiques artístiques. Participa habitualment en activitats de divulgació per difondre el pensament crític i imparteix cursos de neurociència orientats a les disciplines d’humanitats i les ciències socials. Toca la guitarra clàssica, li agrada l’òpera, el flamenc, cuinar i córrer llargues distàncies.\n¿El cervell és l’objecte més complex de l’Univers?\nObjectivament, el cervell té una complexitat enorme. Està format per cent mil milions de neurones i encara més cèl·lules de glia. I cada neurona té entre mil i cinc mil connexions. ¿És inescrutable, però? Jo no crec que ho sigui més que qualsevol altre aspecte de la natura.\nEl cervell humà és un òrgan que va aparèixer a la sabana africana a partir de pressions selectives per sobreviure en aquell entorn tan específic. ¿Pot ser que no estigui preparat per enten dre’s a ell mateix?\nQue la realitat és inescrutable és una idea molt antiga que va des del mite de la caverna de Plató fins al que deia Kant que no podrem conèixer mai les coses en si. La posició general de la ciència és que no podem conèixer la realitat en si mateixa sinó que podem fer models cada vegada més complexos i profunds que ens serveixin per entendre-la. En aquest sentit, no crec que el cas del cervell sigui diferent. Penso que podrem arribar a tenir un model del cervell tan profund i tan complex com el de la realitat física. En això, no veig cap limitació que no tinguin altres camps de la ciència.\nL’estudi del cervell es basa en descriure com són i com funcionen les seves parts. ¿N’hi ha prou amb aquest enfocament reduccionista per explicar fenòmens tan complexos com la consciència?\nL’estudi del cervell és reduccionista en tant que és materialista. Perquè, al capdavall, és molt difícil justificar la comprensió de com funciona el cervell si no és des del punt de vista monista, és a dir, si no és pensant que la ment i el cervell són cares de la mateixa moneda en lloc d’entitats diferents. Dit d’una altra manera, la comprensió de la ment ha de venir de la comprensió del cervell.\nCom s’estudia, aleshores, la consciència?\nHi ha una aproximació que consisteix a observar gent i buscar diferències entre el que passa quan dormim i quan estem desperts. A partir d’aquí es pot obtenir una descripció dels fenòmens associats a la consciència i conèixer-la cada vegada millor. Ja fa temps que se sap que la consciència està associada a l’activitat d’una estructura del cervell anomenada formació reticular, que, d’alguna manera, quan s’encén fa que ens adonem de nosaltres mateixos. Per tot això sabem que la consciència no és una cosa, un objecte, sinó que és un estat del cervell. ¿Oi que un diari com l’ARA no és només el conjunt d’un edifici, persones, un tros de paper i una web, sinó que és alguna cosa que succeeix? Doncs amb la consciència passa el mateix. I jo crec que la podrem entendre força, tal com hem aconseguit entendre la base de la vida a partir del desenvolupament de la genètica, la física i la química.\nHi ha experiments que mostren que som conscients de prendre algunes decisions després que s’hagin pres a nivell cerebral. ¿Això vol dir que la llibertat és una il·lusió?\nTota la nostra activitat està dictada pel que passa al cervell, on es produeixen una sèrie de processos que sempre venen donats per algun procés anterior. Som producte de l’atzar generat pel cúmul d’esdeveniments a què hem estat sotmesos tota la nostra vida, i que ha condicionat que la nostra reacció a certes coses hagi estat una i no una altra. En aquest sentit, efectivament, la llibertat queda una mica difuminada en una il·lusió de llibertat. Però també és veritat que cadascú de nosaltres és autònom. A cada moment, a partir de tota la nostra història, tenim l’autonomia per respondre de manera diferent en situacions diferents.\nAleshores, ¿som completament responsables dels nostres actes?\nEncara que tot això sembli determinista i doni a entendre que som gairebé màquines, en realitat és a l’inrevés: si algú comet un delicte, encara que estigui condicionat pel seu passat, és ell qui l’ha comès i, per tant, n’és responsable fins a un cert punt. Cada persona té capacitat de reacció a diverses situacions i, per tant, ha d’assumir els seus actes. Ara bé, cal distingir la culpa de la responsabilitat. Segons aquesta visió, la culpa i el càstig no tenen sentit. La reacció de la societat hauria de tenir més a veure amb la prevenció.\nS’estudien malalties que afecten el cervell, com l’Alzheimer, però hi ha casos extraordinaris i no patològics com el de la sinestèsia, en què l’estímul d’un sentit pot generar una resposta d’un altre sentit. ¿És interessant estudiar aquests casos per entendre millor el cervell?\nHo és, perquè el cas de la sinestèsia mostra realment que les nostres sensacions són fictícies. Són una creació individual traficada pels nostres sentits, que són uns sensors que segreguen un nombre molt limitat de dades de tota la immensitat de la realitat, amb les quals reconstruïm el món exterior en forma de colors, de sons, etc. Però això que experimentem no és el que hi ha fora, és allò de què nosaltres ens adonem. La sinestèsia ho evidencia perquè fa que es pugui percebre el so d’un objecte que no emet ones sonores només a partir del seu color.\nSi estudiar el cervell és com estudiar altres sistemes naturals i no té una dificultat intrínseca més enllà de la seva complexitat objectiva, ¿es podrà arribar a reproduir un cervell al laboratori del qual pugui sorgir algun tipus de consciència?\nLa ciència és infinita. A la natura no hi ha lleis, els models els fem nosaltres i cada vegada són més complexos, de manera que el coneixement sempre augmenta. Si per intel·ligència artificial entenem la capacitat de resoldre problemes, això ja ho tenim des de fa molts anys. Un ordinador que simula les operacions del cervell pot computar molt més ràpidament que el cervell, com fan els programes d’escacs. Ara, arribar a un objecte que tingui consciència de si mateix diria que és gairebé impossible. Tot i que pugui operar a més velocitat que el cervell i prendre decisions, el fet de tenir aquesta sensació -perquè la consciència és realment una sensació de nosaltres mateixos- potser és més específic d’aquesta cosa humida que són les cèl·lules.\nQuin és ara el gran repte en l’estudi del cervell?\nLa comprensió profunda del cervell vindrà de les matemàtiques. L’estudi del cervell hauria de fer el mateix que ha fet la física al llarg dels últims segles. A la descripció exhaustiva de les connexions neuronals, que requereix temps i tècnica, s’hi haurien d’afegir les matemàtiques, una formalització que permeti veure relacions profundes ocultes a la intuïció, tal com es va arribar a la teoria de la gravitació a partir de l’observació minuciosa dels astres i les matemàtiques.\nCervell ciència matemàtiques recerca genètica


Agroseguro paga les indemnitzacions correspo... - Govern.cat\nquery_builder 7 novembre 2012 11:23\nAgroseguro paga les indemnitzacions corresponents a les pedregades d'aquest estiu\nD’acord amb la informació facilitada per Agroseguro, la setmana passada es va pagar la pràctica totalitat de les indemnitzacions corresponents als danys provocats per les tempestes d’aquest estiu.\nEl Departament d’Agricultura, Ramaderia, Pesca, Alimentació i Medi Natural (DAAM), que d’acord amb el compromís que va assumir amb els productors afectats, ha dut a terme un seguiment de tot el procés de valoració dels danys, vol agrair a Agroseguro l’esforç que ha realitzat accelerant al màxim el peritatge i pagament de les 19.170 hectàrees que van patir les pedregades d’aquest estiu afectant a 21.804 explotacions. El pagament de les indemnitzacions corresponents ha suposat un total de 45,2 milions d’euros en conreus fructícoles, 1,3 milions d’euros en herbacis extensius, i 1,2 milions d’euros per afectacions en raïm de vinificació.\nEl Departament considera que situacions com les d’aquest estiu, en què la magnitud dels danys provocats per les fortes pedregades podria haver posat en perill la continuïtat de moltes explotacions, mostren la importància de disposar d’un sistema d’assegurances fort i solvent que permeti respondre amb agilitat a les necessitats del sector.\nPer això, el DAAM aposta fermament perquè els agricultors i ramaders tinguin en les assegurances agràries la millor eina d’estabilització de rendes davant de situacions de danys provocats per fenòmens meteorològics. Aquesta aposta queda palesa amb el manteniment de les dotacions pressupostàries als ajuts per al foment de la contractació d’assegurances agràries, superiors als 10 milions d’euros, fins i tot en anys de fortes restriccions pressupostàries com els actuals.


QUÈ T'ANAVA A DIR: Els pros i contres de Banda Ampla\nLa meva intervenció al programa Banda Ampla de TV3 té coses molt bones i altres de dolentes. Jo fa dies vaig enviar un mail per anar al programa perquè sabia que hi havia un bus del Vendrell. Tot molt bé. Ens han vingut a buscar, ens ha donat berena, entrepans de pernil i formatges pastas de té i beguda a temperatura ambient. Durant el bus et fan una pregunten i et filmen i tot molt bé. Quan estàs dintre el plató llavors descobreixes que hi ha dos públics els convidats o persones que han trucat que tenen molt fàcil per que els donin la paraula i la resta de personal que es poden passar mitja hora amb la paraula demanada i no et facin ni puto cas. Jo crec que això s'hauria de dir. No et poden vendre la moto que parlaràs i després sempre surtin els de sempre. El Norbert Bilbeny que ho ha fet molt bé, la Elena Gadel que ha fet uns mínims i la Nuria Feliu que no se que hi pintava i la Olga Xirinacs que mostrava una mica la diferència amb Tarragona. Et donen una tassa, et porten a casa i molt bé. Però jo crec que hauria de ser més participacitiu i donar més veu a la resta de gent. L'hora i mitja de programa passa ràpid i el tracte molt correcte. La presentadora ho fa molt bé.\nPublicat per Miquel Casellas a 2:01\nL'autobus el millor de tot!!! Van riure.... Gràcies ENNI per ser com és, no canviïs....\nLo de parlar tens tota la raó, malgrat que parlar 90 persones, que hi eren al plató, és una mica dificil.\nA partir d'ara quan miri el Banda Ampla, ho faré amb altres ulls, em fixaré en el color dels micros de les persones que no estan a la graderia central, si els tenen verd vol dir que demanen la paraula i si està en vermell és quan pot parlar... i amb nosaltres vam haver que no es van posar vermells mai!!!!!!\n7 d’octubre de 2010 a les 15:56


Espai exterior que consta d’una zona d’aparcament de bicicletes pels pacients que venen a la clínica dental amb aquest mitjà de transport i unes vitrines decoratives.\nEspai on donem la benvinguda als nostres pacients. Podem trobar una fotografia de l’equip que forma Roura Brau Odontologia; està formada per una petita zona d’espera i la taula de gestió, administració i atenció al pacient. A més, es poden trobar informacions vàries en els taulells (tríptics).\nZona d’espera: Da Vinci i Beethoven\nEspai d’espera dividit en sala Beethoven ambientat amb notes musicals i Da Vinci amb una biblioteca. Les revistes i jocs adequats als nostres pacients són presents en ambdues sales i amb un cartell amb la biografia d’aquests cèlebres artistes.\nEspai de neteja, desinfecció i esterilització del material odontològic, equipat amb una cuba d’ultrasons, segelladora d’embossat, autoclau i incubadora per al control biològic del procés d’esterilització, amb el registre i els tests de control dels cicles d’esterilització. Està ambientat amb el cartell de la biografia de Marie Curie i el protocol d’esterilització del material clínic odontològic.\nEspai d’emmagatzematge de medicació d’emergència i desfibril·lador (DESA).\nEspai d’adequació del medi oral, on ensenyem a realitzar una correcta higiene bucal. Ens ajuda la TAT amb un cartell amb les instruccions dels passos a seguir, ambientat amb raspalls i pastes de dents variades, amb la marioneta “MUNN” (boca en noruec) i sonoritat MOON (blanc com la lluna). També exposem el rentat de mans com a part important en els hàbits higiènics abans de manipular raspalls de dents i aparells intraorals.\nEspai de tractaments dentals molt ampli, preparat per l’atenció dels pacients amb necessitats especials: equipat amb una grua per ajudar a la transferència de pacients i una zona reservada per realitzar sedacions amb anestesista. Ambientat amb estrelles, planetes i coets i amb un cartell amb la biografia d’aquest cèlebre personatge. Ens acompanya també el Petit Príncep amb una frase molt coneguda “ només amb el cor es pot veure bé; l’essencial és invisible als ulls”.\nEspai d’atenció odontològica amb una sala independent per a entrevistes amb els pares i/o tutors. Ambientat com un fons marí amb peixos, estrelles de mar, petxines, submarins i amb un cartell amb la biografia d’aquest important novel·lista.\nEspai polivalent en el qual realitzem tant reunions de l’equip de treball , sessions clíniques, formació de pacients i professionals (llevadores, auxiliars clíniques, cuidadors,…) així com tallers de salut bucodental amb nens. Ambientat com a sala Germans Lumière, equipat per fer presentacions i workshops (en l’àmbit dental).\nEspai habilitat com a despatx per realitzar entrevistes i visites amb especialistes (com anestesista o psicopedagoga). Amb un cartell explicant detalls de la vida del cèlebre filòsof pensador Plató. També s’utilitza con a sala de recuperació post sedacions.\nespai habilitat per realitzar la higienització del personal abans d’accedir a l’àrea de treball.\nSALA DE MÀQUINES:\nEquipada amb la maquinària necessària pel funcionament dels equips dentals i aspiració.\nZONA DE REVELAT RADIOLÒGIC:\nEspai equipat amb un lector de radiografies dentals digital sense ús de líquids per el procés de revelat convencional.


L'Ateneu presenta una nova programació de cursos i tallers per a aquest trimestre - Societat - Rubí TV\nL'Ateneu presenta una nova programació de cursos i tallers per a aquest trimestre\nL'equipament arrenca el 2015 ampliant el seu horari d'obertura\nL’Ateneu Municipal ha iniciat l’any 2015 amb l'objectiu de continuar oferint activitats socioculturals d’interès per la ciutat, reforçar el treball amb el teixit associatiu i ser un punt de trobada dinàmic entre ciutadania, entitats i administració.\nEn aquest sentit, s’ha programat una nova oferta de cursos i tallers al voltant de diferents àmbits, com ara la dansa i l’expressió corporal, l’art i la creativitat, la salut i el benestar, i la gastronomia i les noves tecnologies.\nPel que fa al teixit associatiu, amb la nova programació l’Ateneu amplia l’oferta de serveis específics adreçats a les entitats, a més de programar un seguit de formacions amb l’objectiu de proporcionar recursos d’actualitat: què cal saber sobre la nova Llei de transparència, com afecta la reforma fiscal a les entitats i com dissenyar i elaborar projectes. D’altra banda, les entitats també són protagonistes d’aquest programa d'activitats, amb la programació de concerts, xerrades, tertúlies i observacions astronòmiques, entre d’altres.\nFinalment, amb l’ànim de continuar esdevenint un punt de trobada dinàmic a la ciutat, la programació dels propers mesos amplia l’oferta d’activitats familiars amb les sessions gastronòmiques Una Setmana Santa per llepar-se’n els dits!. L’Ateneu també convida els rubinencs a participar al Banc dels Idiomes i posa a disposició de la ciutadania tant l’espai Sala Noble com el Telecentre, un punt d’accés gratuït a Internet.\nEl període d’inscripcions per a participar en aquestes noves activitats ja s'ha obert.\nNou horari de l’Ateneu\nAmb el nou any, l’Ateneu Municipal també amplia el seu horari d’obertura al públic. Així, l’equipament obrirà de dilluns a dijous de 10 h a 14 h i de 16 h a 21.30 h, els divendres de 16 h a 21.30 h i els dissabtes, de 10 a 13.30 h.\nEtiquetes: Ateneu Municipal, tallers, cursos, entitats, família